Die Internasionale Lughawe Sjeremetjewo (Russies: Международный Аэропорт Шереметьево) is ’n internasionale lughawe in die Moskou-oblast, Rusland. Dit is sowat 29 km noordwes van Sentraal-Moskou geleë. Dit is die hooflughawe van die Russiese internasionale lugdiens Aeroflot, en saam met Domodedowo en Wnoekowo een van die hooflughawens van Moskou. (Die IATA-kode vir die drie lughawens is MOW). Dit is naas Domodedowo die grootste lughawe in Rusland. In 2017 het veertig miljoen passasiers dit gebruik. Sjeremetjewo is op 11 Augustus 1959 in gebruik geneem en die eerste internasionale vlug was op 1 Junie 1960 na Berlyn se Schönefeld-lughawe. Sjeremetjewo-1, wat vir binnelandse vlugte gebruik word, het op 3 September 1964 geopen. Sjeremetjewo-2, die grootste van die twee terminaalkomplekse, is op 1 Januarie 1980 in gebruik geneem vir die 1980 Olimpiese Somerspele. Dit word gebruik vir internasionale vlugte. Daar is geen fisieke verbinding tussen die twee terminaalkomplekse nie; dit is basies twee verskillende lughawens wat dieselfde aanloopbane gebruik. Min ander lughawens het ’n soortgelyke opset. In die 2000's het die mededinging van ander, geriefliker lughawens soos Domodedowo toegeneem.